આઠ વાગ્યા સુધીમાં અનીતાબહેન બધું જ ઘરકામ પતાવીને તૈયાર થયાં અને ઓસરીના ખૂણે પડેલી અનોખી સાઇકલ લઈને સખીના ઘર તરફ નીકળી પડ્યાં. મોંઘીબહેન એમની પાક્કી સખી. બે દિવસ અગાઉ જ મોંઘીબહેનને મળીને કરેલી ગુફ્તેગો મુજબ તેઓ સાઈકલ લઈને સીધાં જ તેના ઘેર જઈ પહોંચ્યાં. સાદ દેતાં જ મોંઘીબહેન ઘરમાંથી બહાર આવ્યાં અને ‘હું આવી’ કહીને પડોશનાં ઘરોમાં ફરી વળ્યાં. દસ જ મિનિટમાં મોંઘીબહેનના ઘરે દસ-બાર મહિલાઓનું ટોળું એકઠું થઈ ગયું. જેમાંની મોટાભાગની મહિલાઓ પરિણીત અને પાંચ ચોપડી માંડ ભણેલી હતી. અનીતાબહેનનો આગ્રહ તેમને અહીં ખેંચી લાવ્યો હતો.